ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2297/98

υποβολή: Patricia McKenna (V) προς την Επιτροπή

(22 Ιουλίου 1998)

Θέμα: Το πρόβλημα του έτους 2000 για τους ανατολικοευρωπαïκούς πυρηνικούς αντιδραστήρες

Είναι διάχυτη η ανησυχία για τα προβλήματα που θα μπορούσαν να προκληθούν από τη βλάβη των ηλεκτρονικών υπολογιστών λόγω της αλλαγής της νέας χιλιετίας.

Εκπρόσωπος του Ρωσικού Υπουργείου Ατομικής Ενέργειας λέγεται ότι δήλωσε πως η Ρωσία θα "αντιμετωπίσει το πρόβλημα το 2000".

Ελέγχει η Επιτροπή την κατάσταση αυτή στην Ανατολική Ευρώπη;

Τι οικονομική και τεχνική βοήθεια προσφέρεται από την ΕΕ στις χώρες της Ανατολικής Ευρώπης για να αποφευχθεί μια καταστροφή το 2000;

Απάντηση του κ. van den Broek εξ ονόματος της Επιτροπής

(18 Σεπτεμβρίου 1998)

Η Επιτροπή γνωρίζει την απειλή από την ενδεχόμενη βλάβη των ηλεκτρονικών υπολογιστών λόγω της αλλαγής της χιλιετίας και έχει προωθήσει δραστήρια την ενημέρωση σε διάφορους τομείς. Στον τομέα της πυρηνικής ασφάλειας, η Επιτροπή βοήθησε τις συζητήσεις για την εν λόγω απειλή μεταξύ των υπευθύνων για τον καθορισμό των πυρηνικών ρυθμίσεων.

Για παράδειγμα, το θέμα συμπεριλήφθηκε στην ημερήσια διάταξη της συνεδρίασης της ομάδας διαβουλεύσεων στη Λουμπλιάνα στις 17 και 18 Ιουνίου 1998 που χρηματοδοτήθηκε από την Επιτροπή. Η ομάδα (αποτελούμενη από τις αρχές που είναι αρμόδιες για την πυρηνική ασφάλεια στην Κοινότητα, τα κράτη της Κεντρικής και Ανατολικής Ευρώπης και τα Νέα Ανεξάρτητα Κράτη τα οποία αποδέχθηκαν την πρόσκληση να καταστούν μέλη της ομάδας) συνέρχεται δύο φορές το χρόνο για τη συζήτηση και την ανταλλαγή πληροφοριών και πείρας επί ρυθμιστικών θεμάτων. Από τη συνάντηση προέκυψε ότι το θέμα αυτό αποτελεί λόγο ανησυχίας για τους διάφορους ρυθμιστικούς φορείς που συμμετέχουν στην ομάδα. Όλοι οι υπεύθυνοι γνωρίζουν καλά ότι η απειλή αυτή πρέπει να αντιμετωπιστεί πριν από το έτος 2000.

Γενικά, τα συστήματα προστασίας, λειτουργίας επιστημονικών οργάνων και ελέγχου στις πυρηνικές εγκαταστάσεις των χωρών της Ανατολικής Ευρώπης χαρακτηρίζονται από μικρότερο επίπεδο αυτοματισμού από αυτό των εγκαταστάσεων των δυτικοευρωπαίων εταίρων τους. Η προσπάθεια, λοιπόν, για την εκτίμηση των συνεπειών για την ασφάλεια ενδεχόμενων σφαλμάτων οφειλόμενων σε βλάβη των ηλεκτρονικών υπολογιστών λόγω της αλλαγής της χιλιετίας είναι σχετικά μικρότερη.

Δεν έχει υποβληθεί στην Επιτροπή συγκεκριμένο αίτημα για παροχή τεχνικής και χρηματοδοτικής βοήθειας προς αντιμετώπιση του προβλήματος αυτού από τα προγράμματα για την πυρηνική ασφάλεια στο πλαίσιο του Phare και του Tacis.
ΓΡΑΠΤΗ ΕΡΩΤΗΣΗ E-2968/98

υποβολή: Riccardo Garosci (PPE) προς το Συμβούλιο

(19 Οκτωβρίου 1998)

Θέμα: Περιορισμός της ελευθερίας της κυκλοφορίας των πολιτών της ΕΕ στην ιταλογαλλική μεθόριο μετά την εφαρμογή των συμφωνιών του Σένγκεν

Ο ερωτών διεπίστωσε προσωπικώς, και ο ιταλικός Τύπος το επιβεβαίωσε αυτές τις ημέρες, ότι οι γάλλοι τελωνειακοί υπάλληλοι πραγματοποιούν ελέγχους σε οχήματα που εισέρχονται και εξέρχονται από την Γαλλία στην ιταλογαλλική μεθόριο πλησίον της Ventimiglia επί ιταλικού εδάφους, παραβιάζοντας με τον τρόπο αυτό τη συμφωνία του Σένγκεν η οποία προβλέπει την παύση των ελέγχων ατόμων στα εσωτερικά σύνορα (όπως ορίζεται στο άρθρο 7 Α της Συνθήκης ΕΚ).

Αναφερόμενος στην παρέμβαση του Επιτρόπου Monti κατά τη συζήτηση που διεξήχθη στη Σύνοδο του Ευρωπαϊκού Κοινοβουλίου του Μαρτίου 1997 σχετικά με την λειτουργία και το μέλλον της συνθήκης του Σένγκεν καθώς και στην έκθεση της ομάδας υψηλού επιπέδου για την ελεύθερη κυκλοφορία των ατόμων (Μάρτιος 1997), στην οποία διατυπώθηκε η ανάγκη μεγαλύτερης συνεργασίας μεταξύ των κρατών μελών ιδίως στις παραμεθόριες περιοχές και επισημάνθηκε η ανάγκη άσκησης μιας πραγματικής πολιτικής για την κατάρτιση των υπαλλήλων τους, είναι σε θέση το Συμβούλιο να εκθέσει ποία μέτρα προτίθεται να λάβει για να προστατεύσει τα δικαιώματα των πολιτών της Ευρωπαϊκής Ένωσης ιδιαίτερα στη μεθοριακή ζώνη μεταξύ Λιγουρίας και Γαλλίας;

Απάντηση

(7 Δεκεμβρίου 1998)

Η ερώτηση που υποβάλει ο αξιότιμος κ. Βουλευτής έχει σχέση με την εφαρμογή της Συμφωνίας του Σένγκεν και συνεπώς δεν εμπίπτει στην αρμοδιότητα του Συμβουλίου.
ΓΡΑΠΤΗ ΕΡΩΤΗΣΗ E-2010/98

υποβολή: José Apolinário (PSE) προς την Επιτροπή

(30 Ιουνίου 1998)

Θέμα: Έκθεση σχετικά με τη συνοχή και μελέτη για το περιφερειακό εισόδημα

Για ποιό λόγο άραγε η Επιτροπή δεν δημοσιεύει τις μελέτες που εκπόνησε σχετικά με το περιφερειακό εισόδημα και την έκθεση για τη συνοχή; Σε περίπτωση που τις δημοσίευσε πρόσφατα, θα μπορούσε να μου αποστείλει από ένα αντίγραφο;
ΓΡΑΠΤΗ ΕΡΩΤΗΣΗ E-2574/98

υποβολή: John McCartin (PPE) προς την Επιτροπή

(1 Σεπτεμβρίου 1998)

Θέμα: Βοήθεια για τις πλημμύρες στην Κίνα

Μπορεί η Επιτροπή να μας πληροφορήσει εάν η Ευρωπαϊκή Ένωση προσέφερε κάποιου είδους βοήθεια στη Λαϊκή Δημοκρατία της Κίνας μετά τις καταστροφές που προκάλεσαν οι πρόσφατες πλημμύρες στην εν λόγω χώρα;

Απάντηση της κας Bonino εξ ονόματος της Επιτροπής

(25 Σεπτεμβρίου 1998)

Η Επιτροπή, με επείγουσα απόφαση που εξέδωσε στις 6 Αυγούστου 1998, χορήγησε το ποσό των 605.000 ECU σε δύο έργα αρωγής, τα οποία εκτελούνται από τη Διεθνή Ομοσπονδία του Ερυθρού Σταυρού και την οργάνωση Γιατροί Χωρίς Σύνορα (τμήμα Κάτω Χωρών). Τα εν λόγω έργα, τα οποία αφορούν ορισμένες από τις περισσότερο πληγείσες περιοχές στην Κεντρική και Νότιο Κίνα, αποσκοπούν στην κάλυψη των πλέον επειγουσών αναγκών των πλημμυροπαθών στον τομέα της παροχής τροφίμων, ύδατος και προσωρινού καταλύματος.

Στις 4 Σεπτεμβρίου 1998 εκδόθηκε μια δεύτερη επείγουσα απόφαση για συνολικό ποσό 1.050.000 ECU. Αυτό το έργο, που οι στόχοι του είναι ανάλογοι των δύο προαναφερθεισών επιχειρήσεων, εκτελείται επίσης από τη Διεθνή Ομοσπονδία του Ερυθρού Σταυρού.

Με δεδομένη την έκταση της καταστροφής από τις τελευταίες πλημμύρες, η Επιτροπή εξακολουθεί να παρακολουθεί στενά την εξέλιξη της κατάστασης, ενόψει της πιθανής χορήγησης πρόσθετης συνδρομής.
ΓΡΑΠΤΗ ΕΡΩΤΗΣΗ E-2493/98

υποβολή: Graham Mather (PPE) προς την Επιτροπή

(30 Ιουλίου 1998)

Θέμα: Αξιολόγηση των επιπτώσεων έργων υποδομής στο περιβάλλον σε αναπτυσσόμενες χώρες

1. Ποιές διατάξεις υπάρχουν για την αξιολόγηση των επιπτώσεων έργων υποδομής στο περιβάλον σε αναπτυσσόμενες χώρες στις οποίες παρέχεται χρηματοδότηση από την ΕΕ;

2. Γνωρίζει η Επιτροπή τις κατηγορίες που έχουν διατυπωθεί ως προς το ότι τα έργα οδικής αποκατάστασης στο πλαίσιο του Stabex στο Καμερούν έχουν προκαλέσει μεγάλη ανησυχία στις τοπικές κοινότητες και έχουν οδηγήσει σε υψηλό βαθμό ζημιών στα παρθένα δάση στην περιοχή;

3. Μπορεί η Επιτροπή να προβεί σε σχόλια σχετικά με αυτό το ζήτημα;

Απάντηση του κου Pinheiro εξ ονόματος της Επιτροπής

(17 Σεπτεμβρίου 1998)

Από την εισαγωγή του Εγχειριδίου Περιβάλλοντος το 1993 κάθε πρόταση έργου υπόκειται σε εξονυχιστικό έλεγχο από πλευράς περιβάλλοντος. Με τη διαδικασία του εξονυχιστικού ελέγχου θα εντοπισθεί εάν μπορούν να αναμένονται αρνητικές περιβαλλοντικές επιπτώσεις λόγω της εφαρμογής του έργου. Εάν είναι έτσι, το σχέδιο έργου θα πρέπει να υποβληθεί σε προκαταρκτική μελέτη για τις περιβαλλοντικές επιπτώσεις ή εφόσον αναμένονται σοβαρές αρνητικές επιπτώσεις, θα πρέπει να διεξαχθεί πλήρης περιβαλλοντική μελέτη επιπτώσεων. Μια τέτοια ανεξάρτητη μελέτη θα καταλήξει είτε στο ότι οι επιπτώσεις είναι τόσο σοβαρές ώστε το έργο δε πρέπει να χρηματοδοτηθεί ή θα εντοπίσει ειδικά μέτρα ώστε να μετριαστούν οι αναμενόμενες αρνητικές περιβαλλοντικές επιπτώσεις.

Αποστέλλεται απευθείας στο Αξιότιμο Μέλος του Κοινοβουλίου και στη Γραμματεία του Κοινοβουλίου ένα αντίγραφο του Εγχειριδίου Περιβάλλοντος. Η Επιτροπή είναι ενήμερη των επικρίσεων σχετικά με "τις οδούς που έχει χρηματοδοτήσει η Κοινότητα" στο Καμερούν. Οι επικρίσεις έχουν προβληθεί από το Ίδρυμα των Τροπικών Δασών μέσω μιας κινηματογραφικής ταινίας που έχει παρουσιαστεί σε ένα βρετανικό τηλεοπτικό δίαυλο. Η κινηματογραφική ταινία υποδεικνύει την ύπαρξη ενός αιτιώδους δεσμού μεταξύ της κατασκευής μιας οδού που έχει χρηματοδοτήσει η Κοινότητα με 14 εκατ.ECU μέσα από πρωτογενή τροπικά δάση με αρνητικές επιπτώσεις όπως η καταστροφή αυτού του δάσους με την υλοτόμηση και την εξόντωση ειδών που διατρέχουν κίνδυνο εξάλειψης λόγω εντατικής λαθροθηρίας, στερώντας με τον τρόπο αυτό τους τοπικούς πληθυσμούς πυγμαίων από τα μέσα συντήρησής των.

Είναι γεγονός ότι τα έργα συντήρησης των υφισταμένων οδών χρηματοδοτούνται από την Κοινότητα με 0,6 εκατ. ECU. Η οδός αυτή είναι η μόνη πρόσβαση στην απομακρυσμένη περιοχή Lomiι και στον αγροτικό πληθυσμό. Έχει, λοιπόν, ζωτική σημασία για τον πληθυσμό αυτό.

Το Ίδρυμα για τα Τροπικά Δάση ουδέποτε επαλήθευσε από κοινού με την Επιτροπή την πληροφορία που παρείχαν οι ίδιες οι πηγές τους. Εάν το είχαν κάνει, θα είχαν μάθει για τα διάφορα έργα διατήρησης της τοπικής χλωρίδας και, γενικότερα, τη διαρκή ανάπτυξη των δασικών πόρων, που χρηματοδοτούνται από την Κοινότητα στην περιοχή των τροπικών δασών του Καμερούν.
ΓΡΑΠΤΗ ΕΡΩΤΗΣΗ E-3244/98

υποβολή: Konstantinos Hatzidakis (PPE) προς την Επιτροπή

(28 Οκτωβρίου 1998)

Θέμα: Ανάγκη λήψης μέτρων συντήρησης του Μοναστηρίου του Αγίου Ανδρέα στην κατεχόμενη Κύπρο

Σύμφωνα με πληροφορίες που ήρθαν πρόσφατα στη δημοσιότητα, το ιστορικό Μοναστήρι του Αγίου Ανδρέα στην υπό τουρκική κατοχή ευρισκόμενη περιοχή της Κύπρου έχει περιέλθει σε τραγική κατάσταση λόγω της πλήρους εγκατάλειψής του και της μη διενέργειας των αναγκαίων εργασιών συντήρησης.

Οι πληροφορίες αυτές επιβεβαιώνονται πλέον και από δημοσιεύματα του τουρκοκυπριακού τύπου (εφημερίδα "Kibris"), στα οποία περιγράφεται η πολύ άσχημη κατάσταση του Μοναστηρίου και διαπιστώνεται η ανάγκη άμεσης επισκευής του.

Θα μπορούσε να με πληροφορήσει η Επιτροπή για την άρση της απαράδεκτης κατάστασης, που πλήττει ακόμη περισσότερο την πολιτιστική κληρονομιά του νησιού;

Απάντηση του κ. van den Broek εξ ονόματος της Επιτροπής

(13 Νοεμβρίου 1998)

Η Επιτροπή γνωρίζει την κατάσταση στην οποία βρίσκεται το μοναστήρι του Αγίου Ανδρέα, που είναι χτισμένο στο βόρειο τμήμα της Κύπρου. Η άρνηση από μέρους των τουρκικών κυπριακών αρχών οποιασδήποτε επαφής με τους εκπροσώπους της Ευρωπαϊκής Ένωσης, καθώς και η αναστολή των δικοινοτικών συναντήσεων που αποφάσισε ο επικεφαλής της τουρκικής κυπριακής κοινότητας από τα τέλη Δεκεμβρίου 1997 καθιστούν, προς το παρόν, αδύνατη κάθε ενέργεια στο βόρειο τμήμα και, κυρίως, δεν επιτρέπουν στην Επιτροπή να προβλέψει κάποια συγκεκριμένη ενέργεια που να συμβάλει στη διατήρηση του πολιτιστικού πλούτου.
ΓΡΑΠΤΗ ΕΡΩΤΗΣΗ E-2556/98

υποβολή: Johanna Maij-Weggen (PPE) προς την Επιτροπή

(1 Σεπτεμβρίου 1998)

Θέμα: Η επιδεινούμενη κατάσταση στη Δυτική Παπούα (νυν Ινδοσιακή επαρχία της Irian Jaya)

Έχει άραγε ενημερωθεί πλήρως η Επιτροπή σχετικά με την κατάσταση που επικρατεί στην Irian Jaya (Ινδονησία), όπου από την 1 Νοεμβρίου 1998 επτά άτομα σκοτώθηκαν από τις ινδονησιακές αρχές ενώ πολλοί άλλοι με σοβαρά τραύματα διακομίσθηκαν στα τοπικά νοσοκομεία, κυρίως των πόλεων Biak και Sorong, με μοναδική αιτία επειδή διαδήλωσαν υπέρ της περισσότερης αυτονομίας και της αυξημένης ανεξαρτησίας της περιοχής τους;

Σκοπεύει μήπως η Επιτροπή να ζητήσει από την κυβέρνηση της Ινδονησίας να δώσει εξηγήσεις σχετικά με αυτές τις βιαιοπραγίες και να ενημερώσει το Ευρωπαϊκό Κοινοβούλιο;

Απάντηση του κυρίουMarín εξ ονόματος της Επιτροπής

(23 Σεπτεμβρίου 1998)

Η Επιτροπή έχει πλήρη επίγνωση, από εκθέσεις της αντιπροσωπείας της στην Ινδονησία, για την αναταραχή στην Irian Jaya, η οποία είχε ως συνέπεια την τραγική απώλεια ζωών και πολλούς τραυματίες.

Στα όρια των αρμοδιοτήτων της, η Επιτροπή θα εξακολουθήσει να εγείρει το θέμα των ανθρωπίνων δικαιωμάτων με την κυβέρνηση της Ινδονησίας, στις διμερείς επαφές καθώς και στις διεθνείς συνελεύσεις.

Επί πλέον, η Επιτροπή έλαβε πρόσφατα την απόφαση να υποστηρίξει, από κοινού με το Ηνωμένο Βασίλειο, μια συνεδρίαση εργασίας για τα ανθρώπινα δικαιώματα που προβλέπεται να διεξαχθεί στην Τζακάρτα στα τέλη Οκτωβρίου του 1998.
ΓΡΑΠΤΗ ΕΡΩΤΗΣΗ E-3122/98

υποβολή: Luciano Vecchi (PSE) προς την Επιτροπή

(16 Οκτωβρίου 1998)

Θέμα: Ανεπάρκεια υποχρεώσεων της Ευρωπαïκής Επιτροπής όσον αφορά το σχέδιο (ΕΤΑ) επαναπόδοσης στην κυκλοφορία του πρώτου τμήματος της οδού Goma-Rutsuhuru και του δεύτερου τμήματος της οδού Bukavu-Kavumu στην Δημοκρατία του Κογκό (πρώην Ζαΐρ)

Λόγω του εμφυλίου πολέμου που αιματοκύλησε, κατά τα τελευταία χρόνια, τη σημερινή δημοκρατία του Κογκό, η Ευρωπαϊκή Επιτροπή διέταξε, το Νοέμβριο του 1996, την αναστολή εκτέλεσης της σύμβασης (ΕΤΑ) για την απόδοση στην κυκλοφορία του πρώτου τμήματος της οδού Goma-Rutsuhuru και του δεύτερου τμήματος της οδού Bukavu-Kavumu.

Παρά το γεγονός ότι, από τις 15 Δεκεμβρίου 1997, η Ευρωπαϊκή Επιτροπή είχε οριστικά ακυρώσει το συμβόλαιο με την ανάδοχο εταιρεία (Astaldi S.p.A.), δεν έχει ακόμη καταβάλει στην εν λόγω εταιρεία τις αναλογούσες αποζημιώσεις.

Μπορεί η Επιτροπή να εξηγήσει τους λόγους της καθυστέρησης αυτής και να διευκρινίσει πότε και με ποιό τρόπο προτίθεται να αποζημιώσει δεόντως την ανάδοχο εταιρεία;

Απάντηση του κυρίουPinheiro εξ ονόματος της Επιτροπής

(10 Νοεμβρίου 1998)

Η Επιτροπή εφιστά την προσοχή του Αξιότιμου Μέλους του Κοινοβουλίου στο γεγονός ότι η κατάσταση που θίγει είναι ιδιαίτερη, υπό την έννοια ότι πρόκειται για περίπτωση, που προβλέπεται στον χρηματοδοτικό κανονισμό του 7ου Ευρωπαϊκού Ταμείου Ανάπτυξης (ΕΤΑ) της 29ης Ιουλίου 1991, αντικατάστασης του εθνικού διατάκτη του ΕΤΑ από τον κύριο διατάκτη του ΕΤΑ. Εάν η Επιτροπή ενήργησε ως αναθέτουσα αρχή, δεν το έπραξε εξ ονόματός της ή για λογαριασμό της αλλά εις αντικατάσταση της κυβέρνησης του σχετικού κράτους.

Στο πλαίσιο αυτό, η Επιτροπή συμμορφώθηκε με τους κανόνες που διέπουν αυτή τη σύμβαση έργων με την εταιρεία Αstaldi.

Ωστόσο, πρέπει επίσης να υπενθυμιστεί ότι τη λύση της σύμβασης δεν την αποφάσισε η Επιτροπή αλλά η εταιρεία Astaldi, με επιστολή της 9ης Ιανουαρίου 1998, χωρίς να έχει λάβει η Επιτροπή από την εταιρεία, κατά την ημερομηνία αυτή και μέχρι σήμερα, τις πληροφορίες που είχε ζητήσει στις 2 Μαΐου 1997.

Λαμβάνοντας υπόψη την κατάσταση που επικρατεί στη Λαϊκή Δημοκρατία του Κονγκό, μόλις οι συνθήκες το επιτρέψουν, θα γίνει επιτόπου επίσκεψη στην εταιρεία για την εκπόνηση της τελικής έκθεσης Δαπανών των εργασιών.
ΓΡΑΠΤΗ ΕΡΩΤΗΣΗ E-2357/98

υποβολή: Graham Watson (ELDR) προς το Συμβούλιο

(28 Ιουλίου 1998)

Θέμα: Προεδρικές εκλογές στο Τόγκο

Μετά την επίσκεψη μίας αποστολής παρατηρητών της ΕΕ στο Τόγκο, η Προεδρία της ΕΕ εξέφρασε σοβαρές ανησυχίες για τη νομιμότητα των προεδρικών εκλογών στη χώρα. Καθώς η Ευρωπαϊκή Ένωση έχει σοβαρές αμφιβολίες για την αξιοπιστία των εκλογικών αποτελεσμάτων που ανακοίνωσε ο Υπουργός Εσωτερικών του Τόγκο στις 24 Ιουνίου, ποιά μέτρα προτίθεται να λάβει το Συμβούλιο για να διασφαλίσει τη δημοκρατία στο Τόγκο;

Απάντηση

(7/8 Δεκεμβρίου 1998)

Στην έκθεση των παρατηρητών της ΕΕ στις προεδρικές εκλογές της 21ης Ιουνίου 1998 στο Τόγκο επισημαίνονται σοβαρές νοθείες και αμφισβητείται το κύρος των εκλογών. Η τογκολεζική αντιπολίτευση υποστηρίζει ότι ο υποψήφιός της, κ. Gilchrist Olympio, υπήρξε ο νικητής των εκλογών, και αρνήθηκε να αποδεχθεί τη νομιμότητα του Προέδρου Eyadéma μετά τη λήξη της προηγηθείσης θητείας του στις 25 Αυγούστου 1998.

Όπως γνωρίζει ο Αξιότιμος κ. Βουλευτής, το Συμβούλιο της Ευρωπαϊκής Ένωσης καταβάλλει προσπάθειες για την προώθηση της δημοκρατίας στο Τόγκο. Με την από 26 Ιουνίου 1998 δήλωσή της η ΕΕ έχει εκφράσει την απογοήτευσή της για τον τρόπο με τον οποίο διεξήχθησαν οι εκλογές, περαιτέρω δε δείγμα της δυσαρέσκείας της αυτής απετέλεσε η παρασχεθείσα στους Πρεσβευτές της ΕΕ εντολή να μην παραστούν στην τελετή ορκωμοσίας του Προέδρου Eyadéma στις 26 Ιουλίου.

Το Συμβούλιο της 13ης Ιουλίου 1998 ενέκρινε κείμενο επιστολής προς την Κυβέρνηση του Τόγκο, με την οποία ζητήθηκε η διεξαγωγή διαβουλεύσεων με την Τογκολεζική Κυβέρνηση με βάση το άρθρο 366α της αναθεωρημένης Δ Σύμβασης του Λομέ. Οι διαβουλεύσεις έλαβαν χώρα στις 30 Ιουλίου στις Βρυξέλλες, με επικεφαλής της τογκολεζικής αντιπροσωπίας τον Πρωθυπουργό κ. Kwassi Klutsé. Οι διευκρινίσεις που δόθηκαν από το Τόγκο διέφεραν αισθητά από τις εκτιμήσεις της αποστολής παρατηρητών της ΕΕ. Η ΕΕ αποφάσισε να διερευνήσει εις βάθος τις διευκρινίσεις αυτές και, με γνώμονα τα σχετικά πορίσματα καθώς και τις εξελίξεις των δημοκρατικών διαδικασιών στο Τόγκο, θα λάβει απόφαση για την περαιτέρω διεξαγωγή αυτών των διαβουλεύσεων. Ήδη από το 1993, έχει εν μέρει ανασταλεί η αναπτυξιακή συνεργασία με αυτήν την χώρα.

Έως τότε, το Συμβούλιο θα εξακολουθήσει να παρακαλουθεί συστηματικά την πολιτική κατάσταση και να καταβάλει κάθε δυνατή προσπάθεια για να ενθαρρύνει την ανάπτυξη της δημοκρατίας στο Τόγκο.
ΓΡΑΠΤΗ ΕΡΩΤΗΣΗ E-2691/98

υποβολή: Joan Vallvé (ELDR) προς την Επιτροπή

(1 Σεπτεμβρίου 1998)

Θέμα: Οι σχέσεις της ΕΕ με την Τουρκία και οι επιπτώσεις τους στο εμπόριο του φουντουκιού

Οι σχέσεις μεταξύ της ΕΕ και της Τουρκίας διέρχονται κρίση, η οποία έχει οδηγήσει μεταξύ άλλων στην τροποποίηση της αυτόνομης δασμολογικής ποσόστωσης για την εισαγωγή φουντουκιού. Ο νέος κανονισμός του Συμβουλίου, αριθ. 1506/98(1), της 13ης Ιουλίου 1998, αίρει την εξαίρεση από τους δασμούς εισαγωγής για μία ποσότητα 9.060 τόνων φουντουκιού προερχόμενων από την Τουρκία προς την αγορά της ΕΕ.

Έχει αξιολογήσει η Επιτροπή τις επιπτώσεις που μπορεί να προκληθούν στους ευρωπαίους παραγωγούς, ιδίως στην περιοχή του Reus, από το γεγονός ότι η Τουρκία εν όψει του νέου κανονισμού, δεν τηρεί ήδη από σήμερα τις ελάχιστές τιμές, που είναι περίπου 4 δολάρια ανά κιλό φουντουκιών;

Απάντηση του κ. van den Broek εξ ονόματος της Επιτροπής

(9 Οκτωβρίου 1998)

Όπως το αναφέρει το Αξιότιμο Μέλος του Κοινοβουλίου, το Συμβούλιο υιοθέτησε τον κανονισμό (ΕΚ) αριθ. 1506/98 της 13ης Ιουλίου 1998 που αναστέλλει την αυτόνομη ποσόστωση των 9060 τόνων κατά την εισαγωγή στην Κοινότητα φουντουκιών προέλευσης Τουρκίας. Ο κανονισμός αυτός απαντά στη διατήρηση από την Τουρκία της πλήρους απαγόρευσης της εισαγωγής στην Τουρκία βοείου κρέατος και ζώντων ζώων προέλευσης ιδίως της Κοινότητας.

Η ετήσια συνεδρίαση που προβλέπεται από την απόφαση αριθ. 1/98 του συμβουλίου σύνδεσης Κοινότητας-Τουρκίας έγινε στις 10 Σεπτεμβρίου 1998, στο Reus της Ισπανίας, μεταξύ των αντιπροσώπων της Επιτροπής, της γραμματείας του τουρκικού κράτους για το εξωτερικό εμπόριο και τους κοινοτικούς φορείς και τούρκους εξαγωγείς φουντουκιών προκειμένου να συζητηθεί η κατάσταση της αγοράς φουντουκιών και οι προοπτικές της.

Με την ευκαιρία αυτή, οι τουρκικές αρχές ανέφεραν στην Επιτροπή την πρόθεσή τους να συνεχίσουν την πολιτική παρέμβασης και υποστήριξης των τιμών που ισχύουν σήμερα.

(1) ΕΕ L 200 της 16.7.1998, σελ. 1.
ΓΡΑΠΤΗ ΕΡΩΤΗΣΗ P-2000/98

υποβολή: Irini Lambraki (PSE) προς την Επιτροπή

(16 Ιουνίου 1998)

Θέμα: Ενημερωτική εκστρατεία για τη Συνθήκη του Άμστερνταμ

Η Συνθήκη του Άμστερνταμ βρίσκεται στη φάση της έγκρισής της από τα κράτη μέλη. Ερωτάται η Επιτροπή εάν προτίθεται να πραγματοποιήσει ενημερωτική εκστρατεία για τη σημασία της Συνθήκης και αν ναι, τί ποσά προγραμματίζει να διαθέσει για κάθε κράτος μέλος και με ποιούς μηχανισμούς θα διαχειριστεί αυτά τα κονδύλια σε κάθε κράτος μέλος;

Απάντηση του κ. Oreja εξ ονόματος της Επιτροπής

(31 Ιουλίου 1998)

Στο πλαίσιο του προγράμματος ενημέρωσης του ευρωπαίου πολίτη (Prince) η Επιτροπή συνεχίζει κατά το 1998 τη διενέργεια της δράσης "Ας οικοδομήσουμε μαζί την Ευρώπη", στόχος της οποίας είναι κυρίως η διευκόλυνση της επεξήγησης της συνθήκης του Άμστερνταμ στους ευρωπαίους πολίτες. Η δράση αυτή έχει χρηματοδοτηθεί με πίστωση 12 Ιουνίου 1998. Η εν λόγω δράση περιλαμβάνει κυρίως την πρόσκληση προς υποβολή προτάσεων, η οποία δημοσιεύθηκε στην Επίσημη Εφημερίδα(1), καθώς και τη δυνατότητα σύναψης συμβάσεων συγχρηματοδότησης με την Κοινότητα, του κοινού σχεδίου ανακοίνωσης όσον αφορά τη συνθήκη του Άμστερνταμ; η δυνατότητα αυτή προσφέρεται στα κράτη μέλη που επιθυμούν να την εκμεταλλευθούν.

(1) ΕΕ C 164 της 29.5.1998.
91998E2113

ΓΡΑΠΤΗ ΕΡΩΤΗΣΗ αρ θ. 2113/98 του Glenys KINNOCK προς την Επ τροπή. Επιδοτήσεις για τους παραγωγούς οίνου της ΕΕ



Επίσημη Εφημερίδα αριθ. C 096 της 08/04/1999 σ. 0039
ΓΡΑΠΤΗ ΕΡΩΤΗΣΗ E-2229/98

υποβολή: Kirsi Piha (PPE) προς την Επιτροπή

(16 Ιουλίου 1998)

Θέμα: Κοινοτικά προγράμματα για τα δικαιώματα του ανθρώπου

Η Ευρωπαϊκή Ένωση συμμετέχει σε αρκετά προγράμματα που αποβλέπουν στην προώθηση των δικαιωμάτων του ανθρώπου και της δημοκρατίας. Η ενημέρωση των ενδιαφερομένων σχετικά με τα υλοποιηθέντα προγράμματα είναι ιδιαίτερα ελλιπής.

Ποιά μέτρα προτίθεται να λάβει η Επιτροπή για την επίσπευση της διαδικασίας ενημέρωσης του Κοινοβουλίου; Ποιά προγράμματα υλοποιήθηκαν στις αρχές του 1998 και ποιά ποσά διατέθηκαν για αυτά;

Απάντηση του κ. Van den Broek εξ ονόματος της Επιτροπής

(23 Σεπτεμβρίου 1998)

Η Επιτροπή φροντίζει να εξασφαλίζει τη μεγαλύτερη δυνατή διαφάνεια στη χρησιμοποίηση του κοινοτικού προϋπολογισμού γενικά καθώς και στα χρηματοδοτικά μέσα που συνδέονται άμεσα με τα δικαιώματα του ανθρώπου ειδικότερα.

Ετησίως εκπονούνται εκθέσεις ad hoc σχετικά με την εφαρμογή της δήλωσης για τα δικαιώματα του ανθρώπου και τη δημοκρατία και τις δράσεις που εκτελούνται στις αναπτυσσόμενες χώρες καθώς και για το σύνολο των δράσεων που έχουν υλοποιηθεί στο πλαίσιο του κεφαλαίου Β7/70. Το Κοινοβούλιο εξέτασε εξάλλου αυτήν την έκθεση και συνεισέφερε σημαντικά για τη βελτίωσή τους (έκθεση του κ. Imbeni).

Όσον αφορά τα κονδύλια B7-7040 και B7-707, εξασφαλίζεται ειδική πληροφόρηση στο τέλος κάθε δημοσιονομικού έτους, και μία έκθεση για τη χρησιμοποίηση αυτών των κονδυλίων μαζί με πλήρη κατάλογο των ενώσεων, μη κυβερνητικών οργανώσεων (ΜΚΟ) ή άλλων οργανισμών που έχουν λάβει επιδότηση καθώς και το ακριβές ποσό κάθε επιδότησης, αποστέλλεται στον πρόεδρο του Κοινοβουλίου καθώς και στον πρόεδρο της ενδιαφερόμενης επιτροπής.

Οι πληροφορίες σχετικά με το πρώτο εξάμηνο 1998 δεν είναι ακόμη διαθέσιμες και, εν πάση περιπτώσει, δεν είναι σημαντικές εφόσον η απόφαση του Δικαστηρίου αριθ. C/106-96 οδήγησε στην προσωρινή κατάργηση όλων των πρωτοβουλιών που αφορούν τα κονδύλια του προϋπολογισμού χωρίς νομική βάση.
ΓΡΑΠΤΗ ΕΡΩΤΗΣΗ E-2221/98

υποβολή: Jesús Cabezón Alonso (PSE) προς την Επιτροπή

(16 Ιουλίου 1998)

Θέμα: Πρόγραμμα για την απασχόληση που παρουσίασε η Ισπανία

Αφού εξέτασε η Επιτροπή το πρόγραμμα δράσης υπέρ της απασχόλησης που παρουσίασε η Ισπανία, ποιες είναι κατά τη γνώμη της οι πλέον σημαντικές καινοτομίες που εισήγαγε το εν λόγω πρόγραμμα για τη δημιουργία θέσεων εργασίας, την αύξηση του ποσοστού δραστηριότητας ή τη μείωση του σημερινού ποσοστού ανεργίας στη χώρα;

Απάντηση του κ. Flynn Εξ ονόματος της Επιτροπής

(1 η Οκτωβρίου 1998)

Η ανακοίνωση της Επιτροπής στο Συμβούλιο του Cardiff(1), περιέχει προκαταρκτική εξέταση των εθνικών σχεδίων δράσης για την απασχόληση (ΕΣΔ). Ο στόχος ήταν να ελεγχθεί η καταλληλότητά τους ως εγγράφων προγραμματισμού για την εφαρμογή της στρατηγικής που βασίζεται στις κατευθυντήριες γραμμές για την αοασχόληση το 1998(2).

Η Επιτροπή κατέληξε στο συμπέρασμα ότι το σχέδιο δράσης της Ισπανίας, καθώς και εκείνο της Γαλλίας, "προσεγγίζουν περισσότερο τον απαιτούμενο βαθμό διαφάνειας και συνοχής όσον αφορά την εξακρίβωση των προβλημάτων, τον προσδιορισμό του μεγέθους των προσπαθειών, τους πόρους και τον καθορισμό των προτεραιοτήτων, ειδικότερα σχετικά με τους στόχους που αφορούν ολόκληρη την ΕΕ." Η Επιτροπή προσθέτει ότι "τα ΕΣΔ ορισμένων κρατών μελών όπως το Λουξεμβούργο, η Ιρλανδία, η Φινλανδία, το Βέλγιο και το Ηνωμένο Βασίλειο, παρόλο που περιέχουν λιγότερα ποσοτικά στοιχεία, φανερώνουν επίσης σημαντικές προσπάθειες προς την κατεύθυνση αυτή."

Η λεπτομερέστερη εξέταση των αντίστοιχων στρατηγικών που εφαρμόζονται σε εθνικό επίπεδο θα είναι το θέμα της κοινής έκθεσης που θα υποβληθεί στο Ευρωπαϊκό Συμβούλιο της Βιένης το Δεκέμβριο του 1998. Σε αυτή την κοινή έκθεση η Επιτροπή και τα κράτη μέλη θα εξετάσουν διεξοδικότερα κάθε ΕΣΔ και την εφαρμογή των δεσμεύσεων που περιέχουν με συγκεκριμένα μέτρα.

Με την ευκαιρία του Ευρωπαϊκού Συμβουλίου της Βιένης τον επόμενο Δεκέμβριο θα διατυπωθεί πιο συγκεκριμένη και καλύτερα τεκμηριωμένη γνώμη σχετικά με την ποιότητα του ισπανικού σχεδίου δράσης και τα καινοτόμα μέτρα που περιέχει.

(1) Έγγραφο COM(1998) τελικό.

(2) Ψήφισμα του Συμβουλίου της 15.12.1997 - ΕΕ C 30 της 28.1.1998.